Carolina Panthers

**Carolina Panthers** er et profesjonelt amerikansk fotballag basert i Charlotte, Nord-Carolina. Panthers konkurrerer i National Football League (NFL) i ligaens National Football Conference (NFC) i NFC South-divisjonen. Laget har hovedkvarter i Bank of America Stadium i Charlotte sentrum, som også er lagets hjemmebane. De er ett av få lag I NFL som eier stadionet de spiller i, som er registrert som Panthers Stadium, LLC. Panthers finner tilhengere i Carolinaene; selv om laget har spilt sine hjemmekamper i Charlotte siden 1996, spilte det hjemmekamper i Memorial Stadium i Clemson, Sør-Carolina i sin første sesong.

Panthers ble annonsert som ligaens 29. lag i 1993, og begynte å spille i 1995 under den originale eieren og grunnleggeren Jerry Richardson. Panthers spilte bra i sine to første år, med et sluttresultat på 7–9 i 1995 (en ny rekord for ekspansjonslag i sin første sesong) og 12–4 i sin andre sesong, hvor de også vant divisjonstittelen i NFC West før de tapte mot eventuelle Super Bowl-vinnerne Green Bay Packers i NFC Championships. De fikk ikke en ny positiv sesong før i 2003, da de vant NFC Championship Game og nådde Super Bowl XXXVIII, hvor de tapte 32–29 mot New England Patriots. Etter å ha nådd sluttspillet i 2005 og 2008 var det ikke før i 2013 at de igjen nådde sluttspillet, med den første av tre divisjonstitler de skulle kapre på rad. Etter tap i divisjonsrunden mot San Francisco 49ers i 2013 og Seattle Seahawks i 2014 nådde Panthers igjen Super Bowl i 2015, men tapte da mot Denver Broncos. Panthers har nådd sluttspillet åtte ganger, nådd NFC Championships fire ganger, og Super Bowl to ganger. De har sikret seks divisjonstitler, én i NFC West og fem i NFC South.

Laget er registrert som Panther Football, LLC. og er kontrollert av David Tepper, som kjøpte laget fra Jerry Richardson 22. mai 2018 etter enstemmig vedtak blant NFL-eierne. Klubben er verdt omtrent $2,3 milliarder ifølge *[[Forbes]]*.

## Historie
### Begynnelsen
Den 15. desember 1987 annonserte entreprenøren Jerry Richardson sitt bud om å få et ekspansjonslag for NFL til Carolinaene. Richardson er selv fra Nord-Carolina, som tidligere var wide receiver for Baltimore Colts og brukte bonusen sin fra seieren i NFL Championship Game 1959 for å stifte restaurantkjeden Hardee's, før han senere ble president og CEO for TW Services. Richardson ble inspirert til å skaffe seg et NFL-lag av George Shinn, som hadde vært vellykket i å få et ekspansjonslag i National Basketball Association (NBA) til Charlotte, Charlotte Hornets. Richardson stiftet Richardson Sports, et partnerskap bestående av han selv, og familien. Et visst antall andre forretningsfolk fra Nord- og Sør-Carolina ble også rekruttert som kommanditter. Richardson så på fire potensielle steder for et stadion, før han eventuelt endte opp med å velge Charlotte sentrum.

For å rette lyset på nivået av interesse i å hente et profesjonelt amerikansk fotballag til Carolinaene avholdt Richardson Sports sesongoppkjøringskamper i området fra 1989 til 1991. De første to ble spilt i Carter-Finley Stadium i Raleigh, Nord-Carolina og Kenan Memorial Stadium i Chapel Hill, Nord-Carolina, mens den tredje og siste kampen ble spilt i Williams-Brice Stadium i Columbia, Sør-Carolina. Kampene ble spilt mellom eksisterende NFL-lag. I 1991 leverte gruppen en formell søknad for den ledige plassen for et ekspansjonslag, og den 26. oktober 1993 stemte de 28 lageierne i NFL enstemmig for å gjøre Carolina Panthers til det 29. laget i NFL.

### Jerry Richardson-æraen (1995–2017)

Panthers' første sesong var i 1995; de var ett av to ekspansjonslag i sesongen sammen med Jacksonville Jaguars. Panthers ble plassert i NFC West som økte størrelsen til fem lag; der var allerede to andre sørøstlige lag i divisjonen, Atlanta Falcons og New Orleans Saints. Tidligere defensive coordinator for Pittsburgh Steelers Dom Capers fikk stillingen som lagets første hovedtrener. Laget avsluttet sin første sesong 7–9, den beste første sesongen for et ekspansjonslag i NFL. De gjorde det enda bedre i sin andre sesong, med et sluttresultat på 12–4 og sin første divisjonstittel i NFC West, samt en bye i første runde av sluttspillet. Panthers slo de regjerende Super Bowl-mestrene Dallas Cowboys i divisjonsrunden før de tapte i NFC Championship Game mot de eventuelle Super Bowl-vinnerne Green Bay Packers. I 1997 falt laget til 7–9, og året deretter avsluttet de sesongen 4–12, som førte til at Capers fikk sparken.

Panthers ansatte tidligere hovedtrener for San Francisco 49ers George Seifert som Capers' erstatning, som ledet laget til et sesongresultat på 8–8 i 1999. Laget avsluttet 2000-sesongen 7–9, og 2001-sesongen 1–15, med seier i sesongens første kamp men tap i de neste 15. Dette tangerte NFL-rekorden for flest nederlag i én sesong, og slo rekorden for flest tap på rad i én sesong som da var holdt av Tampa Bay Buccaneers i 1976 (begge rekordene har siden blitt slått av Detroit Lions i 2008), som førte til at Seifert fikk sparken.

#### John Fox-årene (2002–2010)
Etter at NFL utvidet til 32 lag i 2002 ble Panthers flyttet fra NFC West til den nye divisjonen NFC South. Panthers' rivaliseringer med Falcons og Saints ble holdt ved like, og et nytt vokste frem med Tampa Bay Buccaneers. New York Giants' defensive coordinator John Fox ble anstatt for å erstatte Seifert og ledet laget til en 7–9-sesong i 2002. Selv om laget stilte med det nest beste forsvaret i NFL i yards gitt opp, var angrepet rangert som det nest dårligste i yards vunnet. Panthers forbedret seg til 11–5 i 2003, hvor de sikret sin første divisjonstittel i NFC South og nådde Super Bowl XXXVIII hvor de tapte 32–29 mot New England Patriots i en kamp som sportsjournalisten Peter King beskrev som "The Greatest Super Bowl of all time". King skrev at kampen "was a wonderful championship battle, full of everything that makes football dramatic, draining, enervating, maddening, fantastic, exciting" og skrøt blant annet over uforutsigbarheten, trenerne og konklusjonen på kampen. Kampen blir fremdeles sett på som en av de beste Super Bowl-kampene noensinne, og ifølge NPR-reporteren Scott Jagow var det denne kampen som plasserte Charlotte på den nasjonale scenen.

Etter å ha startet 2004-sesongen 1–7 kom Panthers tilbake og vant seks av sine syv siste kamper, til tross for at de mistet 14 spillere til skader i løpet av sesongen. Med et nederlag mot New Orleans i sesongavslutningen mistet Panthers sjansen til å nå sluttspillet, med et sesongresultat på 7–9. Laget forbedret seg til 11–5 i 2005, og sikret en Wild Card-plass i sluttspillet med andreplass i divisjonen. I første runde av sluttspillet slo Panthers New York Giants 23–0, som var første gang et hjemmelag hadde tapt uten å score poeng i sluttspillet i NFLs historie. Uken etter slo de Chicago Bears 29–21 borte, men mistet defensive end Julius Peppers og running back DeShaun Foster til skader i løpet av kampen. Panthers' sesong kom til en slutt i NFC Championship Game, hvor de tapte 34–14 mot Seattle Seahawks. Til tross for at de var favoritter til å vinne divisjonen i 2006 avsluttet de sesongen med et skuffende sammenlagtresultat, 8–8. 2007-sesongen gikk ikke mye bedre, med et sammenlagtresultat på 7–9 etter å ha mistet quarterback Jake Delhomme til en albueskade tidlig i sesongen. Panthers kom sterkt tilbake i 2008 med et sesongresultat på 12–4, men ble slått ut av Arizona Cardinals i divisjonsrunden av sluttspillet. Etter 11 kamper i 2009 ble Delhomme, som til da hadde hatt en relativt dårlig sesong, erstattet med resreven Matt Moore etter at Delhomme knakk fingeren. Under Matt Moore vant Panthers 4 av de fem siste kampene, og avsluttet sesongen 8–8.

I 2010 avsluttet Panthers nederst i ligaen (2–14), med et angrep som rangerte som det dårligste i ligaen. John Fox' kontrakt gikk ut etter sesongen, og laget bestemte seg for å ikke forlenge kontrakten med han eller personalet hans.

#### Ron Rivera-årene (2011–2019)

Ron Rivera ble ansatt som lagets nye hovedtrener og draftet quarterbacken Cam Newton fra Auburn University, som hadde vunnet Heisman Trophy, med første pick i NFLs draft i 2011. Panthers åpnet 2011-sesongen 2–6, men gikk 4–4 i andre halvdel av sesongen for et sammenlagtresultat på 6–10, og Newton vant AP Offensive Rookie of the Year etter å ha satt en NFL-rekord for flest rushing touchdowns av en quarterback (14) i én sesong, og den første nykommerquarterbacken i NFL med over 4 000 yards i én sesong. Han var også den første nykommere quarterbacken med over 500 rushing years i én sesong. Året etter tapte Panthers fem av de første seks kampene, som ledet til at general manager Marty Hurney fikk sparken. De avsluttet sesongen med fem seiere i seks kamper, og oppnådde et sammenlagtresultat på 7–9. Panthers presterte en positiv sesong neste år, 12–4, og sikret sin tredje NFC South-tittel og en bye i første runde av sluttspillet, men tapte mot 49ers i divisjonsrunden. I 2014 åpnet Panthers sesongen med to seiere, men lå 3–8–1 etter 12 kamper, inkludert syv nederlag på rad. De sikret allikevel sin andre divisjonstittel og sluttspill på rad med fire seiere på slutten av sesongen, til tross for et negativt sammenlagtresultat (7–8–1). I wild card-runden slo Panthers Arizona Cardinals 27–16, men tapte mot Seattle Seahawks 31–17 i divisjonsrunden. Panthers overrasket i -sesongen med 14 seiere på rad og et sluttresultat på 15–1, og tangerte NFC-rekorden for beste resultat i seriespill. Dette sikret lagets tredje divisjonstittel på rad, og første seed i NFC i sluttspillet. I sluttspillet vant Panthers mot Seattle i divisjonsrunden 31–24, og Arizona Cardinals 49–15 i NFC Championship Game, og nådde med det Super Bowl 50, lagets første mesterskapskamp siden 2003. Panthers tapte derimot 24–10 mot Denver Broncos.

Panthers hadde en skuffende sesong i 2016, hvor de endte sist i NFC South med et sesongresultat på 6–10. I 2017 returnerte Panthers til sluttspillet etter et 11–5 seriespill, men tapte 31–26 mot New Orleans Saints i wild card-runden, som markerte første gang Panthers hadde tapt i den runden av sluttspillet.

### David Tepper-æraen (2018–nå)

Den 16. mai 2018 kjøpte David Tepper, som tidligere eide en mindre andel av Pittsburgh Steelers opp Panthers. Prislappen var på nesten $2,3 milliarder, som var en ny rekord. Avtalen ble godkjent av ligaen den 22. mai 2018. Salget ble offisielt gjennomført 9. juli 2018. I første sesongen med Tepper som eier startet Panthers bra med 6 seiere på åtte kamper, men avsluttet eventuelt med et negativt sammenlagtresultat på 7–9. De hadde også en relativt solid start på 2019-sesongen, med 5 seiere og 3 tap i sesongens første halvdel, men tapte så hver eneste gjenværende kamp for et sesongresultat på 5–11; sent i sesongen fikk hovedtrener Rivera sparken. Perry Fewell var midlertidig hovedtrener ut sesongen, og tapte de fire kampene han styrte.

#### Matt Rhule-årene (2020–2022)
Den 7. januar 2020 ansatte Panthers Matt Rhule, tidligere hovedtrener for Baylor til stillingen. Den 15. januar annonserte Luke Kuechly at han skulle pensjonere seg. Den 17. mars 2020 signerte Panthers Teddy Bridgewater til en 3-årig kontrakt verdt $63 millioner. Den 24. mars ble quarterback Cam Newton, første pick i 2011 og ligaens MVP i 2015, frigitt av Panthers.

Etter 2020-sesongen hentet Panthers Sam Darnold fra New York Jets og sendte Bridgewater til Denver Broncos. Den 11. november 2021 signerte Panthers Cam Newton til en 1-årig kontrakt etter at Darnold ble skadet. Panthers avsluttet sesongen 5–12.

Etter å ha startet -sesongen 1–4 fikk Rhule sparken som hovedtrener den 10. oktober 2022, med et sammenlagtresultat på 11–27. Steve Wilks ble utnevnt til midlertidig hovedtrener ut året. Panthers begynte deretter prosessen med å ombygge laget, blant annet ved å bytte bort spillere som Robbie Anderson og Christian McCaffrey.

#### Frank Reich (2023)
Den 26. januar 2023 ble tidligere quarterback for Panthers og hovedtrener for Indianapolis Colts Frank Reich ansatt som Panthers’ hovedtrener. I NFLs draft i 2023, Reichs første som hovedtrener, valgte Panthers quarterback Bryce Young med første pick i draftet.

Den 27. november 2023 fikk Reich sparken, etter en sesongsstart på 1–10.

#### Dave Canales (2024)
Den 25. januar 2024 ble tidligere offensive coordinator for Tampa Bay Buccaneers Dave Canales ansatt som hovedtrener.

## Logo og uniformer

### Logo
Formen på Panthers' logo ble utformet for å ligne på grenselinjene til både Nord- og Sør-Carolina. I 2012 presenterte Panthers de første endringene til logoen siden laget ble stiftet. Ifølge laget ble endringene gjort for å gi logoen et mer moderne og aggressivt utseende, samt for å fremstå mer tredimensjonalt. De største endringen eble gjort rundt øynene og munnen, hvor bryn og klør ble fremhevet. Logoen fikk en mørk blåfarge.

### Uniformer
Innen de hadde blitt annonsert som det 29. laget i NFL i oktober 1993 hadde Panthers' logo og hjelm allerede blitt designet, men uniformene var fremdeles ikke klare. Etter diskusjoner bestemte organisasjonen seg for trøyefargene hvit, sort og blå, og hvite og sølvfargede bukser. Den nøyaktige typen blåfarge, som de bestemte seg for at skulle være "process blue", var det vanskeligste valget.

Lagets uniform har ikke gjennomgått større endringer siden de først ble avduket. Mindre endringer inkluderer endring på sokkefargene for de sorte uniformene fra blå til sort, og at fargen på skoene ble endret fra hvitt til sort. Richardson, som beskrev seg selv som en tradisjonalist, sa at uniformene ikke kom til å gjennomgå store endringer så lenge han levde.

Panthers har tre hovedfarger på trøyene: sort, hvit og blå. De blå trøyene, som er lagets alternative uniform, er nyest, introdusert i 2002. NFLs regler tillater laget å bruke de blå trøyene to ganger per sesong. I alle andre kamper må laget enten bruke de hvite eller sorte trøyene; i NFL er det hjemmelaget som avgjør om de skal bruke mørke eller lyse trøyer, mens bortelaget da bruker det motsatte. Panthers bruker vanligvis hvitt eller blått når det er varmt, og sort om det er kaldt.

Panthers bruker vanligvis hvite trøyer med hvite bukser, mens de sorte og blå trøyene brukes med sølvfargede bukser; der har kun vært få unntak. Første tilfelle var 1998 da laget brukte hvite trøyer med sølvfargede bukser i en kamp mot Indianapolis Colts. Andre gangen kom i 2012 i en kamp mot Denver Broncos, da laget brukte sorte trøyer med de nye sorte buksene; uniformen ble dermed helt sort, med unntak av blå sokker og sølvfargede hjelmer. Avgjørelsen med å bruke blå sokker ble tatt av lagkapteinen Steve Smith, som mente at de blå sokkene vil skille dem ut fra andre lag som bruker helt sorte uniformer. De helt sorte uniformene vant konkurransen "Greatest Uniform in NFL History", hvor folk kunne stemme på sine favorittuniformer på NFL.com i juli 2013. Samme måned erklærte lagets equipment manager Jackie Miles at laget hadde planer om å bruke den sorte uniformen oftere i fremtiden. Panthers brukte de sorte uniformene tre ganger i den neste sesongen, en gang i sesongoppkjøring, en i seriespill og en i divisjonsrunden av sluttspillet mot 49ers. Under Thanksgiving Day-kampen i 2015 mot Dallas Cowboys debuterte laget en helt blå uniform, som en del av Nikes "Color Rush"-program.

I sesongoppkjøringen i 2018 brukte Panthers sorte bukser med blå trøyer i en hjemmekamp mot New England Patriots, og deretter sorte bukser med hvite trøyer i en bortekamp mot Pittsburgh Steelers. I seriespill samme året brukte ikke laget sølvfargede bukse, men byttet heller mellom helt sorte uniformer og blå trøyer med hvite bukser. I bortekamper brukte laget sorte bukser med hvite trøyer, samt de tradisjonelle helt hvite uniformene.

Uniformene ble ikke endret særlig etter at Nike ble leverandør for uniformer i NFL, men kragen ble endret til ære for tidligere spiller og trener for Panthers Sam Mills ved å inkludere frasen "Keep Pounding". Det var Nike som kom med idéen, og laget støttet konseptet som en måte å introdusere nye tilhengere til Mills, som døde av kreft i 2005. Mills hadde introdusert frasen, som senere ble lagets slagord, i en tale til spillerne og trenerne i forkant av sluttspillkampen mot Dallas i 2003; i kampen sammenlignet Mills sin kamp mot kreften med lagets kamp på banen, og sa "When I found out I had cancer, there were two things I could do – quit or keep pounding. I'm a fighter. I kept pounding. You're fighters, too. Keep pounding!"

I 2019 avduket Panthers nye uniformer. Disse er basert på Nikes "Vapor Untouchable"-serie, og har kun noen få, mindre endringer: stripene på buksene går nå ned til sokkene, det reflektive stoffet brukt på skuldrene ble erstattet, og logoen på hoften ble fjernet. Uniformene har det samme grunnleggende utseende, fargene og numrene som originalen.

Etter NFL tillot lag å ta i bruk alternative hjelmdesign i 2022 avduket Panthers sorte hjelmer som ikke hadde hvitt i lagets logo.

## Stadion og treningsfasiliteter

Panthers spilte sin første sesong i Memorial Stadium i Clemson, Sør-Carolina, da stadionet i Charlotte fremdeles var under konstruksjon. Ericsson Stadium, som har hatt navnet Bank of America Stadium siden 2004, åpnet i sommeren 1996. Stadionet eies av Panthers, som gjør dem til ett av får lag i NFL som eier sitt eget stadion. Stadionet ble designet av HOK Sports Facilities Group for amerikansk fotball, og er også administrativt hovedkvarter for laget. Noen dager er stadionet åpent for publikum mot en pris. Private turer for gruppen tilbys syv dager i uken med mindre unntak, og slike turer må avtales i forkant. To panterstatuer i bronse er plassert på hver side av stadionets tre hovedinnganger; de er de største skulpturene bestilt i USA. Navnene på lagets originale PSL-eiere er inngravert på hver statue. De to første personene i Panthers Hall of Honor, Mike McCormack og linebacker Sam Mills hedres med hver sin bronsestatue utenfor stadionet. I tillegg til å være den eneste spilleren i Hall of Honor i over 20 år er Mills også den eneste hvis spillernummer (#51) har blitt pensjonert av Panthers per 2016.

Panthers har tre utendørs baner ved siden av Bank of America Stadium hvor de holder trening; i 1995-sesongen, da laget spilte hjemmekamper i Sør-Carolina, ble treningene holdt ved Winthrop University i Rock Hill, Sør-Carolina. Siden treningsbanene, sammen med stadionet, ligger sentralt i Charlotte er alle banene synlige fra skyskrapere samt fra et fire-etasjers leilighetskompleks på andre siden av gaten. For å hindre folk fra å se banen mens laget trener har laget lagt til "strategically planted trees and a tarp over the&nbsp;... fence surrounding the fields". Laget har også ansatt folk til å se etter og jage bort personer som stopper ved gjerdet rundt banen. Dersom det er dårlig vær blir lagets treninger flyttet til et innendørs fasilitet omtrent 10 miles fra stadionet, som ikke er eid av laget. Panthers har holdt sin årlige treningsleir ved Wofford College i Spartanburg, Sør-Carolina siden 1995.

Panthers hadde planer om å bygge treningsfasiliteter og hovedkvarter for $1 milliard i Rock Hill i Sør-Carolina med kallenavnet «The Rock». Etter seks måneder med diskusjoner og $115 millioner i insentiver fra delstaten kom den formelle annonseringen av lagets planer 5. juni 2019. Rock Hills borgermester John Gettys beskrev prosjektet som det største i byens historie. Arbeidet begynte i juli 2019 og var forventet ferdigstilt i løpet av sommeren 2023. Avtalen med Rock Hill ble derimot opphevet 19. april 2022 da eier David Tepper erklærte seg konkurs.

## Kultur
Panthers finner støtte i både Nord- og Sør-Carolina; guvernøren i Sør-Carolina Nikki Haley erklærte 30. juli 2012 som "Carolina Panthers Day" i sin stat, og sa at "when it comes to professional teams, the Carolina Panthers are the team that South Carolina calls their own". Under NFC Championships og Super Bowl i 2016 ble hashtaggen #OneCarolina brukt av idrettslag på college- og profesjonelt nivå i Nord- og Sør-Carolina for å vise sin støtte.

*[[Sports Illustrated]]* rangerte Panthers som #10 på sin liste over "NFL Fan Value Experience" i 2007, og mente at mye av atmosfæren skyldtes at laget var så nytt sammenlignet med regionens basketballag. De observerte også at stadionet hadde spredte parkeringsplasser, hvor hvert område hadde sin egen type tailgate. Fotballkamper i parkeringsplassene er vanlige. Carolina Panthers’ stadion har en kapasitet på like under 75 000 og tilskuertallene på hjemmebane har holdt seg på topp ti i NFL siden 2006.

### Maskot, cheerleadere og trommerekke

Sir Purr, en antropomorf sort katt med trøyenummere 00 har vært Panthers' maskot siden lagets første sesong. Under kamper underholder Sir Purr ved sidelinjen. Maskoten deltar i flere arrangementer året rundt, inkludert et månedlig besøk hos pasientene ved Levine Children's Hospital. Sir Purr avholdret også det årlige Mascot Bowl, hvor maskoter for college og profesjonelle lag spiller mot hverandre under halftime ved en av Panthers' hjemmekamper.

Lagets cheerleadere heter Carolina Topcats, som underholder seere under hjemmekamper. TopCats deltar i private arrangementer samt i sammenheng med veldedigheter. I mars 2022 ble Carolina Topcats den første cheerleadinggruppen i NFL med en transkjønnet cheerleader i Justine Lindsay.
Lagets trommerekke heter PurrCussion. PurrCussion spiller utenfor stadion og under introduksjonen av spillerne ved hjemmekamper, og består av trommespillere fra Carolinaene.

### Keep Pounding Drum
I 2012 introduserte Panthers «Keep Pounding Drum», inspirert av en motivasjonstale holdt av Sam Mills før en sluttspillkamp mot Cowboys i 2004. Før hver kamp får en person lov til å slå på den seks fot høye tromme fire ganger, som representerer de fire kvarterene i en kamp. Ifølge laget komme trommeslagerne fra "a variety of backgrounds and occupations, but all have overcome a great trial or adversity that has not only made them strong but also pushes them to make others around them stronger". Tidligere og nåværende spillere har slått på trommen, samt veteraner, Make-A-Wish-barn og atleter fra andre idretter, inkludert NBA MVP Stephen Curry, fotballspillerne Whitney Engen og Heather O'Reilly og NASCAR-føreren Jimmie Johnson.

### Sanger og tradisjoner
Panthers hadde en offisiell kampsang i sin første sesong som ble spilt før hver hjemmekamp. Sangen, «Stand and Cheer», er fremdeles lagets offisielle kampsang, men laget spiller den vanligvis ikke før hjemmekamper lenger. På grunn av negative reaksjoner fra tilhengere sluttet laget å bruke sangen i 1999, men tok den i bruk igjen i 2006. Laget spiller Neil Diamonds «Sweet Caroline» etter seiere på hjemmebane.

Et «keep pounding»-kamprop ble introdusert i 2012-sesongen, som starter før avspark ved hjemmekamper. Den ene siden av stadionet roper "Keep", mens den andre siden svarer "Pounding".

### Veldedighet og arbeid i nærmiljøet
Carolina Panthers har støttet forskjellige veldedige organisasjoner i Nord- og Sør-Carolina gjennom Carolina Panthers Charities. Fire årlige stipend blir gitt til studenter som driver med idrett gjennom Carolina Panthers Graduate Scholarship og Carolina Panthers Players Sam Mills Memorial Scholarship. Carolina Panthers Charities gir også pengestøtte til organisasjoner som støtter utdanning, idrett og sosialtjenester i nærmiljøet. Panthers og Fisher Athletic har gitt ut seks utstyrsstipend til high school footballag i Carolinaene hvert år siden 2010. Carolina Panthers Charities har tre årlige arrangementer hvor de samler inn penger: Countdown to Kickoff Luncheon, som er lagets første offentlige arrangement hver sesong; Football 101, hvor tilhengere kan delta for å lære mer om fotball; og Weekend Warrior Flag Football Tournament, en to dager lang flag football-turnering. Panthers arrangerer også Taste of the Panthers, som samler inn penger til Second Harvest Food Bank of Metrolina.

I 2003 etablerte Panthers sammen med Carolinas HealthCare Foundation "Keep Pounding Fund", et initiativ til støtte for forskning på brystkreft og støtte for pasienter. Panthers har samlet inn over $1,4 millioner gjennom direkte donasjoner, auksjoner, "blood drives" og et årlig 5k. Panthers og Levine Children's Hospital koordinerer månedlige sykehusbesøk og VIP-opplevelser for syke barn.

Panthers deltar også i flere andre initiativer som er promotert av NFL og USA Football, ligaens partner for ungdomsatleter. Dette inkluderer USA Football Month i august som skal fremme football blant yngre; A Crucial Catch, ligaens program for brystkreftmåneden; Salute to Service i november som støtter personer som tjener i militæret samt deres familier; og PLAY 60, som fokuserer på at unge tilhengere av NFL skal være aktive i minst 60 minutter per dag.

### Radio og TV

Panthers' hovedstasjon på radio er WRFX, og videre dekning tilbys gjennom Carolina Panthers Radio Network, med partnere i Carolinaene og Virginia. Sendingene ledes av hovedkommentatoren Anish Shroff med Jake Delhomme som analytiker og WBTs sportsansvarlige Jim Szoke som vert i studio. Radionettverket sender dekning før kamper, kamper med kommentatorer og oppsummeringer etter kampene. De sender også de ukentlige direktesendte programmet *Panther Talk* fra Bank of America Stadium, som gir tilhengere muligheten til å møte en spiller og stille spørsmål til personalet.

Fra 1995 til 2004 var Bill Rosinski lagets hovedkommentator. Han fikk sparken i 2005 og ble da erstattet med Mixon. I en pressemelding kommenterte Panthers at de hadde sparket Rosinsiki for å "go in a different direction", men Rosinski mente at han hadde irritert noen de han hadde kommentert at det mest skuffende øyeblikket i hans karriere var at han ikke fikk en NFC Championships-ring da Panthers vant.

Riksdekkende kringkastere og kabelnettverk dekker kamper i seriespill, samt noen i sesongoppkjøringen. Lokalt er det Fox’ partner WJZY som sender de fleste kampene i seriespillet, mens hjemmekamper mot lag i AFC vanligvis sendes på CBS’ WBTV. Monday Night Football-kamper sendes samtidig på ABC-partneren WSOC-TV, mens Thursday Night Football-kamper sendes samtidig på WSOC. Kamper på søndag og torsdag kveld sendes på NBCs WCNC-TV.

Alle sesongoppkjøringskampene og Panthers' egne programmering sendes på WSOC-TV gjennom Carolina Panthers Television Network i Charlotte, samt fjorten partnere i Carolinaene, Georgia, Virginia og Tennessee. WSOC tok over som hovedstasjon før 2019-sesongen, og erstattet da WCCB som hadde tatt over for Fox-kanalen WJZY i 2013. Per 2021 dekkes sesongoppkjøringskampene på TV av hovedkommentator Taylor Zarzour, tidligere Panthers-spiller Steve Smith som analytiker, og sidelinjereporteren Kristen Balboni. Nettverket sender også det ukentlige programmet *The Panthers Huddle* med fokus på lagets neste motstander.

Panthers tilbyr også dekning på spansk i Carolinaene og i Mexico.

## Rivaler
Panthers har utviklet rivaliseringer med de tre andre lagene i NFC South (Atlanta Falcons, Tampa Bay Buccaneers og New Orleans Saints). Lagets mest intense rivalisering er med Falcons og Buccaneers.

Falcons er naturlig geografiske rivaler med Panthers, da Atlanta ligger kun 370 kilometer sør for I-85. De to lagene har møttes to ganger i året siden Panthers' første sesong, og når de to møtes er det alltid et høyt antall Panthers-tilhengere i Atlantas Mercedes-Benz Stadium og Falcons-tilhengere i Bank of America Stadium.

Panthers' rivalisering med Tampa Bay har blitt beskrevet som det mest intense i NFC South. Rivaliseringen oppstod i 2002 da NFC South ble opprettet, men ble mer intenst i forkant av 2003-sesongen på grunn av ordkrig mellom spillere på de to lagene. Det eskalerte videre da Panthers slo Tampa Bay på bortebane i det Pat Yasinskas, skribent for ESPN.com, beskrev som "one of the most physical contests in recent memory". Rivaliseringen har resultert i flere seriøse skader for spillere på begge lag, hvor noen har blitt forårsaket av skittent spill. En av skadene, et ulovlig angrep på Tampa Bays punt returner Clifton Smith, førte til en kort slåsskamp mellom de to lagene i 2009.

## Spillere
### Nåværende spillerstall

### Hall of Honor
Carolina Panthers Hall of Honor ble etablert i 1997 for å hedre individer for det de hadde gjort for organisasjonen.

### Pensjonerte numre
Carolina Panthers har pensjonert kun ett uniformnummer, Sam Mills’ 51.

### Panthers i Pro Football Hall of Fame
Tre medlemmer av Pro Football Hall of Fame har tilbragt minst én sesong med Panthers, men alle tre brukte mesteparten av sin karriere med andre lag i NFL.

## Eierskap og administrasjon

### Jerry Richardson
Jerry Richardson var grunnleggeren og den originale eieren av Carolina Panthers. Richardson og hans familie eide omtrent 48% av laget, mens de resterende 52% eies av en gruppe bestående av 14 begrensede partnere. Richardson sammen med de andre investorene betalte $206 millioner for rettighetene til å starte laget i 1993.

### Lagets president
Hall of Fameren Mike McCormack, tidligere lineman for Cleveland Browns og trener hos Seattle Seahawks, var Panthers' første president, en rolle han holdt fra 1994 til han pensjonerte seg i 1997; McCormack var den første til å bli innlemmet i Carolina Panthers Hall of Honor senere samme år. Jerry Richardsons sønn, Mark, ble lagets andre president i 1997, og holdt rollen til han sa opp i 2009. Hans bror Jon, som hadde vært president for Bank of America Stadium, sa opp samtidig. Oppsigelsene kom som en overraskelse, da det ble antatt at de to skulle overta laget fra faren. Mark Richardson ble erstattet av Danny Morrison, som tidligere hadde vært athletics director ved både Texas Christian University og Wofford College, Richardsons alma mater. Morrison sa opp tidlig i 2017. Rollen ble ikke besatt igjen før i august 2018, da Tom Glick ble ansatt. Han hadde tidligere vært COO for Manchester City.

### David Tepper
Den 16. mai 2018 kjøpte David Tepper, som tidligere eide en mindre andel av Pittsburgh Steelers opp Panthers. Prislappen var på nesten $2,3 milliarder, som var en ny rekord. Avtalen ble godkjent av ligaen den 22. mai 2018. Salget ble offisielt gjennomført 9. juli 2018. Ifølge *[[Forbes]]* er laget verdt omtrent $2,3 milliarder per 2018. Magasinet rangerte Panthers som det 21. mest verdifulle laget i NFL og det 36. mest verdifulle idrettslaget i verden.

### Hovedtrenere
Carolina Panthers har hatt ti hovedtrenere hvorav to har vært midlertidige. Dom Capers var hovedtrener fra 1995 til 1998 og ledet laget til sluttspillet én gang. Inkludert sluttspill oppnådde han et sammenlagtresultat på 31–35 (.470). Geroge Seifert var hovedtrener fra 1999 til 2001, med 16 seiere og 32 tap (.333). John Fox, som er Panthers' lengs sittende hovedtrener, ledet laget fra 2002 til 2010, og nådde sluttspillet tre ganger inkludert Super Bowl XXXVIII hvor Panthers tapte. Inkludert sluttspillet avsluttet Fox sin tid med Panthers med et sammenlagtresultat på 78–74 (.513), den første hovedtreneren som har avsluttet med et positivt resultat. Ron Rivera holdt stillingen fra 2011 til 2019 og ledet laget til sluttspillet fire ganger, inkludert Super Bowl 50 hvor Panthers også tapte. Inkludert sluttspillet har han et sammenlagtresultat på 79–67–1 (.541). Statistisk sett har Rivera den høyeste seierprosenten av Panthers' hovedtrenere. Den 3. desember 2019, etter et nederlag på hjemmebane mot Washington Redskins og et sesongresultat på 5–7 fikk Rivera sparken av David Tepper. Perry Fewell, som var lagets defensive backs coach, ble utpekt til midlertidig hovedtrener samme deg. Den 7. januar 2020 ble Matt Rhule ansatt som lagets hovedtrener. Rhule fikk sparken under sin tredje sesong, og ble midlertidig erstattet av Steve Wilks. Den 26. januar 2023 ble Frank Reich ansatt til stillingen. Reich fikk sparken den 27. november 2023. Dave Canales ble ansatt som hovedtrener den 25. januar 2024.

### Nåværende personale

## Resultater og rekorder

Siden lagets første sesong i 1995 har Panthers nådd NFC Championship Game fire ganger; de tapte to (1996 og 2005) og vant to (2003 og 2015). Panthers har vunnet seks divisjonstitler: NFC West i 1996 og NFC South i 2003, 2008, 2013, 2014 og 2015. De var første laget som vant NFC South to år på rad. De har avsluttet sesongen på andre plass i divisjonen åtte ganger, i NFC West i 1997 og 1999 og i NFC South i 2005, 2006, 2007, 2012, 2017 og 2018. De har kvalifisert seg til sluttspillet 8 ganger, sist i 2017.

Kicker John Kasay er lagets leder i poeng. Kasay scoret 1 482 poeng i sine 16 sesonger (1995 til 2010) med Panthers. Quarterback Cam Newton leder i passing yards; han ksatet for 29 041 i sine ni sesonger med laget (2011–2020). Running back Jonathan Stewart leder i rushing yards, med 7 318 rushing yards mellom 2008 og 2017. Wide receiver Steve Smith holder rekorden for receiving yards med 12 197 i sine 13 år (2001-2013) med laget.

## Noter


## Referanser


## Eksterne lenker
* 
* Carolina Panthers på National Football Leagues nettsider